Poslanec SaS Miroslav Žiak v rozprave povedal, že bude za špeciálneho prokurátora voliť Daniela Lipšica. Dôvodom podľa neho je práve to, ako Ľuboš Blaha a "mafia" na Lipšica útočia. "Dáva nám to jasný signál, že je to ten najvhodnejší kandidát," povedal Žiak.
"Celý úrad špeciálnej prokuratúry bude pre osobu pána Lipšica procesne spochybnený, bude to viesť k celému radu procesných úkonov, ktoré znemožnia rozhodovanie tejto inštitúcie. Ak chcete znemožniť fungovanie tejto inštitúcie, tak pristúpte k tejto voľbe," povedal v rozprave predseda Smeru Robert Fico.
Myslí si tiež, že v prípade Lipšicovej bezpečnostnej previerky došlo k zneužitiu právomocí verejného činiteľa zo strany ministra práce. "Som zvedavý, čo s tým urobí generálna prokuratúra. Daniel Lipšic aj Krajniak musia byť trestne stíhaní," povedal Fico.